遊千山觀
作者：張孝祥
朝代：宋

paragraphs: 朝遊七星巖，莫上千山觀。
東西兩奇絕，勢略領海半。
長江寫縑素，疊嶂俯杯案。
中有萬雉城，鐵立不可玩。
伏龍起行雨，老樹舞影亂。
衝風挾驚電，意恐崖谷斷。
路懸石磴滑，衆客紛駭汗。
嵌空偶自託，發若鳥集灌。
須臾便開霽，杲日麗清漢。
却坐山巔亭，容我烏幘岸。
長懷付尊酒，別語不容判。
會須九垓外，與子期汗漫。